 



**Javni sklad Republike Slovenije za regionalni razvoj in razvoj podeželja, Škrabčev trg 9a, 1310 Ribnica**

objavlja

**JAVNI POZIV »FINANČNE RAZVOJNE SPODBUDE ZA RAZVOJ ROKODELSKIH IZDELKOV V 2025« « - NVO Rokodelci**

1. **Pravne podlage**

* Zakon o ohranjanju in razvoju rokodelstva (Uradni list RS, št. 78/23, v nadaljnjem besedilu: ZORR),
* Zakon o javnih skladih (Uradni list RS, št. 77/08, 8/10 – ZSKZ-B, 61/20 – ZDLGPE in 206/21 – ZDUPŠOP),
* Zakon o spodbujanju skladnega regionalnega razvoja (Uradni list RS, št. 20/11, 57/12, 46/16 in 18/23 – ZDU-1O),
* Zakon o javnih financah (Uradni list RS, št. št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23),
* Proračun Republike Slovenije za leto 2025 (Uradni list RS, št. 123/23 in 104/24),
* Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24),
* Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23 in 88/24),
* Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str.1) zadnjič popravljena s Popravkom (UL L št. 127 z dne 23. 5. 2018, str. 2),
* Zakon o varstvu osebnih podatkov (Uradni list RS, št. 163/22),
* Zakon o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – Zdeb in 16/23-ZZPri),
* Poslovni in finančni načrt Javnega sklada Republike Slovenije za regionalni razvoj in razvoj podeželja za leti 2024 in 2025, ki ga je sprejela Vlada Republike Slovenije s sklepom št. 47602-3/2024/3 z dne 5. 3. 2024, Spremembe in dopolnitve (1), št. 47602-24/2024/3 z dne 12. 11. 2024,
* Program za ohranjanje in razvoj rokodelstva za leti 2025 in 2026, številka 313-12/2024/1 z dne 19. 11. 2024,
* Pogodba št. C2180-24-010035 o izvajanju in financiranju javnega razpisa in javnega poziva za rokodelstvo v letu 2025 (sklenjena med Javnim skladom Republike Slovenije za regionalni razvoj in razvoj podeželja in Ministrstvom za gospodarstvo, turizem in šport), z dne 23. 1. 2025,
* Metodologija za izračun standardnega stroška na enoto za stroške dela v povezavi z razvojem in izdelavo rokodelskega izdelka, številka 313-12/2024/18, z dne 24. 2. 2025.

1. **Ime oziroma naziv in sedež proračunskega uporabnika, ki dodeljuje sredstva in izvajalca**

Uporabnik državnega proračuna: Republika Slovenija, Ministrstvo za gospodarstvo, turizem in šport, Kotnikova ulica 5, 1000 Ljubljana (v nadaljnjem besedilu: ministrstvo).

Izvajalec javnega poziva: Javni sklad Republike Slovenije za regionalni razvoj in razvoj podeželja, Škrabčev trg 9a, 1310 Ribnica (v nadaljevanju: SRRS).

1. **Namen, cilj in predmet javnega poziva** 
   1. **Namen in cilj javnega poziva**

Namen tega javnega poziva je spodbuditi fizične osebe, ki delujejo na področju rokodelstva (rokodelce), k razvoju in izdelavi novih rokodelskih izdelkov ter s tem spodbuditi razvoj podjetništva na področju rokodelstva.

Cilj javnega poziva je ohranjanje in razvoj rokodelstva ter spodbujanje vstopa rokodelcev v podjetništvo na področju rokodelstva, kar bo doseženo z dodeljevanjem finančnih razvojnih spodbud v obliki financiranja stroškov dela v povezavi z razvojem in izdelavo rokodelskih izdelkov.

* 1. **Predmet javnega poziva**

Predmet javnega poziva je financiranje stroškov dela rokodelcev v povezavi z razvojem in izdelavo enega novega rokodelskega izdelka (v nadaljevanju: projekt), na podlagi metode standardnega stroška na enoto za stroške dela v povezavi z razvojem rokodelskega izdelka. Prijavitelj lahko na javnem pozivu kandidira z eno vlogo za projekt (en rokodelski izdelek).

Morebitni materialni in drugi izdatki, ki so povezani z razvojem in izdelavo rokodelskega izdelka, niso predmet javnega poziva.

1. **Upravičenci**

Na javni poziv se lahko prijavijo naslednje fizične osebe, ki delujejo na področju rokodelstva in ne opravljajo dejavnosti ter imajo stalno prebivališče na območju Republike Slovenije:

* rokodelci,
* upokojenci rokodelci,
* posamezniki, ki opravljajo osebno dopolnilno delo, povezano z rokodelstvom,
* nosilci dopolnilne dejavnosti na kmetiji, povezane z rokodelstvom.

Upokojenec rokodelec je fizična oseba, ki ima pridobljeno odločbo Zavoda za pokojninsko in invalidsko zavarovanje Slovenije o priznanju pravice do pokojnine.

Posameznik, ki opravlja osebno dopolnilno delo, povezano z rokodelstvom, je fizična oseba, ki opravlja osebno dopolnilno delo na podlagi Pravilnika o osebnem dopolnilnem delu (Uradni list RS, št. 94/14, 56/22 in 89/23) iz Priloge 1, seznama del, ki so navedeni pod točko B.1. (izdeluje, prodaja in prikazuje izdelovanje rokodelskih izdelkov v skladu z zakonom, ki ureja ohranjanje in razvoj rokodelstva, in ki niso namenjeni zaužitju) in ima priglašeno osebno dopolnilno delo pri Agenciji Republike Slovenije za javnopravne evidence in storitve.

Nosilec dopolnilne dejavnosti na kmetiji, povezane z rokodelstvom, je fizična oseba, ki opravlja dopolnilno dejavnost na podlagi 6. točke 3. člena Uredbe o dopolnilnih dejavnostih na kmetiji (Uradni list RS, št. 57/15, 36/18, 151/22 in 4/25), tj. dejavnost, povezano s tradicionalnimi znanji na kmetiji, storitvami oziroma izdelki, ter ima pri pristojni upravni enoti pridobljeno dovoljenje za opravljanje dopolnilne dejavnosti na kmetiji, povezane z rokodelstvom.

Rokodelec je fizična oseba, ki ni upokojenec rokodelec, ni posameznik, ki opravlja osebno dopolnilno delo, povezano z rokodelstvom, ter ni nosilec dopolnilne dejavnosti na kmetiji, povezane z rokodelstvom.

1. **Davčne obveznosti upravičencev**

Upravičenci, ki so rokodelci ali upokojenci rokodelci bodo s prejetjem sredstev na podlagi javnega poziva postali zavezanci za dohodnino, ker se prejeta sredstva štejejo kot dohodek iz drugega pogodbenega razmerja (vir 1230 - Dohodki iz drugega pogodbenega razmerja). Sredstva se bodo upoštevala pri napovedi za odmero dohodnine v skladu z določbami Zakona o dohodnini (Uradni list RS, št. 13/11 – uradno prečiščeno besedilo, 9/12 – odl.US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21719, 28/19, 66/19, 39/22, 132/22 – odl. US, 158/22, 131/23 – ZORZFS in 104/24, v nadaljevanju: ZDoh-2) in Zakona o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 11/13, 22/14 – odl. US, 25/144 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H, 36/19, 145/20 – odl. US, 203/20 – ZIUPOPDVE, 39/22 – ZFU-A, 52/22 – odl.US, 87/22 – odl.US, 163/22, 109/23 – odl. US, 131/23 – ZORZFS in 100/24, v nadaljevanju: ZDavP-2). Obveznost poročanja o davčnih odtegljajih ob izplačilu sredstev fizičnim osebam bo imel izplačevalec sredstev (izvajalec javnega poziva). Izvajalec javnega poziva bo upravičencu nakazal neto znesek.

Upravičenci, ki so posamezniki, ki opravljajo osebno dopolnilno delo, povezano z rokodelstvom ali so nosilci dopolnilne dejavnosti na kmetiji, povezane z rokodelstvom, bodo s prejetjem sredstev na podlagi javnega poziva postali zavezanci za dohodnino, ker se prejeta sredstva štejejo kot dohodki iz osebnega dopolnilnega dela (vir 1230 - Dohodek iz drugega pogodbenega razmerja). Upravičenci morajo sami vložiti napoved za odmero akontacije dohodnine od dohodka iz drugega pogodbenega razmerja v skladu z določbami ZDoh-2 in ZDavP-2. Prejeta sredstva se bodo upravičencem štela v davčno osnovo davka od dohodka iz dejavnosti. Obveznost izračuna, odtegnitve in plačila davčnega odtegljaja za prejeta sredstva bodo imeli upravičenci. Izvajalec javnega poziva bo upravičencu nakazal bruto znesek. Posamezniki, ki opravljajo osebno dopolnilno delo, povezano z rokodelstvom, morajo imeti v zvezi s prejetimi sredstvi kupljeno veljavno vrednotnico v obdobju izvajanja projekta na podlagi tega javnega poziva.

1. **Pogoji za kandidiranje na javnem pozivu** 
   1. **Pogoji, ki jih morajo izpolnjevati prijavitelji**

Prijavitelj izkazuje, da je fizična oseba, ki deluje na področju rokodelstva z naslednjimi dokazili:

* listina Obrtno-podjetniške zbornice Slovenije, da ima pridobljen naziv priznani rokodelec na podlagi 3. člena ZORR ali
* listina Obrtno-podjetniške zbornice Slovenije, da je imetnik mnenja ali certifikata za izdelek domače in umetne obrti na podlagi 15. člena Obrtnega zakona (Uradni list RS, št. [40/04](https://www.uradni-list.si/glasilo-uradni-list-rs/vsebina/2004-01-1657) – uradno prečiščeno besedilo, [117/06](https://www.uradni-list.si/glasilo-uradni-list-rs/vsebina/2006-01-5018) – ZDavP-2, [102/07](https://www.uradni-list.si/glasilo-uradni-list-rs/vsebina/2007-01-5069), [30/13](https://www.uradni-list.si/glasilo-uradni-list-rs/vsebina/2013-01-1129), [36/13](https://www.uradni-list.si/glasilo-uradni-list-rs/vsebina/2013-21-1427) – popr. in [78/23](https://www.uradni-list.si/glasilo-uradni-list-rs/vsebina/2023-01-2479) – ZORR, v nadaljevanju: ObrZ) ali
* certifikat za rokodelski izdelek, pridobljen na podlagi 9. člena ZORR.
  1. **Pogoji, ki jih mora izpolnjevati projekt**

Projekt mora biti skladen z namenom, ciljem in predmetom javnega poziva. Projekt mora biti povezan z eno rokodelsko panogo, ki je določena s Pravilnikom o določitvi rokodelskih panog (Uradni list RS, št. 118/23).

Kot projekt se šteje razvoj in izdelava enega novega rokodelskega izdelka, in sicer število lastno opravljenih ur upravičenca (rokodelca) za razvoj in izdelavo novega rokodelskega izdelka.

V čas trajanja projekta se šteje aktivno delo rokodelca. V čas trajanja projekta se na primer ne štejejo ure, ki pomenijo »ure čakanja« pri postopku izdelave rokodelskega izdelka, kot je čas sušenja, žganja, ohlajevanja, skladiščenja rokodelskega izdelka in podobno.

Za nov rokodelski izdelek se ne šteje izdelek, ki ima certifikat na podlagi 9. člena ZORR oziroma certifikat ali mnenje na podlagi 15. člena ObrZ.

Projekt se ne sme začeti pred oddajo vloge na javni poziv in se mora zaključiti najpozneje do vključno 1. 10. 2025.

1. **Višina razpoložljivih sredstev**

Okvirna skupna višina nepovratnih sredstev, ki so na razpolago za izvedbo predmetnega javnega poziva je 100.000,00 EUR in so zagotovljena na proračunski postavki PP 231596 – Ohranjanje in razvoj rokodelskih dejavnosti, na ukrepu NRP št. 2130-20-0004 Ohranjanje in razvoj rokodelskih dejavnosti. Posamezni upravičenec lahko prejme največ 5.000,00 EUR. Sredstva so na razpolago v letu 2025.

1. **Merila za določitev višine sredstev upravičencev**

Za določitev višine sredstev upravičencem se uporabi metoda standardnega stroška na enoto za stroške dela za izvedbo projekta.

Sredstva se bodo dodeljevala na podlagi metodologije standardnega stroška na enoto za stroške dela v povezavi z razvojem in izdelavo rokodelskega izdelka ter vrednosti standardnega stroška v EUR na uro, ki znaša 13,76 EUR/uro in je opredeljen z metodologijo št. 313-12/2024/18, ki jo je sprejelo ministrstvo dne 24. 2. 2025. Višina sredstev se določi tako, da se število lastno opravljenih ur upravičenca za razvoj in izdelavo rokodelskega izdelka pomnoži z vrednostjo standardnega stroška na enoto.

Višina sredstev je omejena na največ 5.000,00 EUR na posameznega upravičenca (največ 363 ur za projekt).

Prijavitelji opredelijo načrtovana sredstva za projekt v vlogi, na način, da opredelijo načrtovano število ur za razvoj in izdelavo rokodelskega izdelka, po vrstah del, v obdobju od datuma začetke izvedbe projekta (ne sme biti pred datumom oddaje vloge) do datuma zaključka projekta (najkasneje do vključno dne 1. 10. 2025). Število ur po posamezni vrsti del opredelijo prijavitelji sami, pri čemer lahko posamezna vrsta del ostane neopredeljena (št. ur je enako nič), razen delo, ki se nanaša na izdelavo končnega rokodelskega izdelka in delo zbiranja informacij o oblikah in načinih opravljanja rokodelstva kot dejavnosti, ki morata biti opredeljena. Načrtovana vrednost projekta v EUR ne sme presegati zneska kot je določen v javnem pozivu (največ 5.000,00 EUR oziroma 363 ur).

Končno vrednost projekta določijo upravičenci v zahtevku za izplačilo, na podlagi dejansko opravljenih (realiziranih) ur dela v obdobju trajanja projekta. Zahtevek za izplačilo oddajo upravičenci na e-naslov: [info@srrs.si](mailto:info@srrs.si), v roku 14 dni po zaključku projekta oziroma najkasneje do vključno dne 15. 10. 2025. Upravičenost opravljenih del in število opravljenih ur upravičenci dokazujejo z rokodelskim izdelkom v fizični obliki in s projektno mapo.

Končna vrednost projekta v zahtevku za izplačilo ne sme presegati načrtovane vrednosti projekta iz vloge.

Izplačilo sredstev na podlagi končne vrednosti projekta se izvede na TRR upravičenca, na podlagi pravočasno in popolno oddanega zahtevka za izplačilo s strani upravičenca in po potrditvi upravičenosti opravljenih del in števila opravljenih ur upravičenca s strani izvajalca javnega poziva.

1. **Obdobje upravičenosti javnih izdatkov**

Obdobje upravičenosti javnih izdatkov (izplačil iz proračuna) je od podpisa pogodbe do 31. 12. 2025.

1. **Rok in način oddaje vloge**

Prijavitelj vlogo odda v obdobju odprtega pozivnega roka, in sicer od 7. 4. 2025 od 8.00 ure naprej do 6. 5. 2025 do 16.00 ure oziroma do porabe sredstev. Vloge ni možno oddati pred oziroma po pozivnem roku.

Prijavitelj vlogo odda v spletni aplikaciji »e-Rsklad« na naslovu [www.r-sklad.si](http://www.r-sklad.si). Vloga v spletni aplikaciji je prilagojena tehnični izvedbi, zato se nekoliko razlikuje od obrazcev, ki so navedeni v poglavju III. te pozivne dokumentacije.

Oddaja vloge na predmetni javni poziv pomeni, da se je prijavitelj seznanil z vsebino javnega poziva in pozivne dokumentacije ter da se z njo strinja.

1. **Odpiranje in obravnava prispelih vlog**

Po poteku roka za oddajo vlog, komisija za odpiranje vlog, prispelih na javni poziv (v nadaljnjem besedilu: komisija za postopek poziva) odpre vse vloge po vrstnem redu prispetja. Odpiranje vlog ni javno. Komisija za postopek poziva za vsako vlogo ugotovi, ali je pravočasna, ali je popolna in ali jo je podala upravičena oseba. Če je vloga formalno nepopolna, komisija za postopek poziva pozove upravičeno osebo, da jo dopolni najpozneje v 5-ih dneh, vrstni red te vloge se določi z dnem, ko je vloga popolna. Če prijavitelj za isti projekt na javni poziv pošlje več vlog, se obravnava prva vloga, preostale pa se zavržejo, razen če jih je mogoče obravnavati kot dopolnitve ali spremembe prve vloge v roku za oddajo vlog.

Komisija prijavitelja nepopolne vloge najpozneje v roku 5 dni od odpiranja vloge posreduje poziv za dopolnitev vloge preko spletne aplikacije »e-Rsklad«. Poziv za dopolnitev, posredovan preko spletne aplikacije »e-Rsklad«, velja za vročenega, ko ga prijavitelj v spletni aplikaciji »e-Rsklad« prevzame. Če prijavitelj poziva za dopolnitev v spletni aplikaciji »e-Rsklad« ne prevzame, vročitev velja za opravljeno po preteku 15 dni od datuma posredovanja poziva za dopolnitev. Prijavitelj mora dopolnitev vloge oddati preko aplikacije »e-Rsklad« ali izjemoma na elektronski naslov SRRS v roku 5 dni od dneva vročitve poziva k dopolnitvi.

Nepopolna vloga, ki je prijavitelj v zahtevanem roku ne dopolni, se s sklepom zavrže. Prav tako se s sklepom zavrže vloga, ki ni pravočasna ali je ni vložila upravičena oseba ali vloga, ki se ne šteje kot prva.

Ustrezno dopolnjene vloge se uvrstijo na seznam popolnih vlog na javni poziv glede na čas oddaje dopolnitev.

Sredstva se dodeljujejo po vrstnem redu prispetja popolnih vlog do porabe sredstev. Če bo do zaključka javnega poziva prispelo več vlog, kot je na voljo skupne višine sredstev po tem javnem pozivu, bo izvajalec javnega poziva vloge, ki bodo prišle na vrsto za obravnavo po porabi teh sredstev, zavrnil, ne glede na to, da bodo pravočasne in popolne. O vsaki neustrezni vlogi, prispeli na javni poziv, se izda sklep, s katerim se odloči o zavrnitvi dodelitve sredstev za projekt**.**

Sklep o odobritvi dodelitve sredstev za projekt je podlaga za sklenitev pogodbe z upravičencem. Pogodba z upravičencem se sklene v elektronski obliki. Zoper sklep o (ne)izboru ali zavrženju vloge, se lahko v tridesetih (30) dneh od prejema sklepa sproži upravni spor z vložitvijo tožbe na Upravno sodišče Republike Slovenije.

Rezultati poziva so informacije javnega značaja in bodo objavljeni na spletni strani SRRS in spletni strani ministrstva.

1. **Rok, v katerem bodo prijavitelji obveščeni o izidu poziva**

Prijavitelji bodo o izidu javnega poziva obveščeni najpozneje v petinsedemdesetih (75) dneh od roka oddaje vlog.

1. **Varovanje osebnih podatkov in poslovnih skrivnosti**

Varovanje osebnih podatkov bo zagotovljeno v skladu z veljavno zakonodajo, torej Splošno uredbo o varstvu podatkov in Zakonom o varstvu osebnih podatkov.

Več o varstvu osebnih podatkov in zavezah ministrstva je navedeno na povezavi: <https://www.gov.si/drzavni-organi/ministrstva/ministrstvo-za-gospodarstvo-turizem-in-sport/o-ministrstvu/obvestilo-ministrstva-za-gospodarstvo-turizem-in-sport-o-varstvu-osebnih-podatkov/> ter v prilogi št. 1 (priloge in obrazci so del pozivne dokumentacije).

Vsi podatki iz vlog, ki jih komisija odpre, so informacije javnega značaja razen tistih podatkov, ki jih prijavitelj posebej označi – poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06-ZdavP-2, 23/14, 50/14, 19/15 – odl. US, 7/18 in 141/22, v nadaljevanju: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelj mora pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo SRRS lahko domneval, da vloga po stališču prijavitelja ne vsebuje poslovnih skrivnosti in drugih izjem iz 6. člena ZDIJZ.

1. **Zahteve glede hranjenja dokumentacije in spremljanja ter evidentiranja**

Upravičenec bo dolžan zagotavljati dostopnost in hrambo celotne originalne dokumentacije vezane na projekt in zagotavljati SRRS in drugim nadzornim organom vpogled v navedeno dokumentacijo za potrebe bodočih preverjanj še 5 (pet) let po zaključku projekta.

1. **Zahteve glede dostopnosti dokumentacije nadzornim organom**

Upravičenec mora omogočiti tehnični, administrativni in finančni nadzor nad izvajanjem projekta. Nadzor se izvaja s strani nadzornih organov.

Upravičenec bo moral nadzornim organom predložiti vse dokumente, ki izkazujejo resničnost, pravilnost in skladnost stroškov dela financiranega projekta. V primeru preverjanja na kraju samem bo upravičenec moral omogočiti vpogled v računalniške in računovodske programe, listine in postopke v zvezi z izvajanjem projekta ter v rezultate projekta (iz dokumentarnih in informacijskih sistemov). Upravičenec bo o izvedbi preverjanja na kraju samem predhodno pisno obveščen, SRRS ali drug nadzorni organ pa lahko opravi pregled na terenu brez predhodne najave. Upravičenec bo dolžan ukrepati skladno s priporočili iz končnih poročil nadzornih organov in redno obveščati SRRS o izvedenih ukrepih.

1. **Dostop do pozivne dokumentacije**

Pozivna dokumentacija je dosegljiva na spletni strani izvajalca javnega poziva: <https://www.srrs.si> ter na spletni strani ministrstva: (<https://www.gov.si/drzavni-organi/ministrstva/ministrstvo-za-gospodarstvo-turizem-in-sport/javne-objave>).

1. **Dodatne informacije**

Zainteresirani lahko dodatne informacije pridobijo v času uradnih ur v Sektorju za finančne spodbude, na tel. št. 01 836 19 53 ali preko elektronske pošte [info@srrs.si](mailto:info@srrs.si) s pripisom zadeve »Vprašanje – poziv NVO Rokodelci«.

Pisna vprašanja po e-pošti morajo prispeti na zgornji naslov najkasneje tri delovne dni pred iztekom roka za oddajo vloge. SRRS bo objavil vprašanja in odgovore na vprašanja najkasneje en delovni dan pred iztekom roka za oddajo vloge, pod pogojem, da je bilo vprašanje posredovano pravočasno. Pisna vprašanja, ki ne bodo pravočasna, ne bodo obravnavana. Objavljeni odgovori na vprašanja postanejo sestavni del pozivne dokumentacije. Vprašanja in odgovori bodo javno objavljeni na spletnem naslovu SRRS oz. na <https://www.srrs.si>, kjer je objavljena tudi pozivna dokumentacija.

Vprašanja in odgovori bodo objavljeni na spletni strani, zato bodite pri postavljanju vprašanj pazljivi, da v njih ne razkrivate morebitnih osebnih podatkov, poslovnih skrivnosti in drugih podatkov, ki ne smejo biti javno objavljeni. Potencialni prijavitelji bodo o vseh novostih sproti obveščeni preko spletne strani <https://www.srrs.si>.

Ribnica, dne 25. 3. 2025 Matjaž Ribaš

direktor